Flere vaksinerte med søvnsykdom

Helsemyndighetene frykter at Pandemrix, vaksinen mot svineinfluensa, kan ha ført til at en del barn har fått søvnsykdommen narkolepsi. Nå er det meldt om i alt 29 tilfeller.

Publisert: Publisert: 8. desember 2011

Helsemyndighetene oppfordret sterkt til vaksinering mot svineinfluensa. Dette bildet ble tatt under en massevaksinering mot svineinfluensa i 2009 av barn i Giskehallen i Sandnes. (Foto: Kristian Jacobsen) Foto: Kristian Jacobsen

Denne artikkelen er over åtte år gammel

Helsemyndighetene i Norge følger opp alle mistenkte tilfeller av narkolepsi etter Pandemrix-vaksinasjon i 2009/2010. Ved utgangen av november 2011 var det meldt om 29 tilfeller hos vaksinerte barn og 4 tilfeller hos ikke vaksinerte barn i alderen 4-19 år. Det var om lag 470. 000 barn som ble vaksinert, melder Statens legemiddelverk.

Norge deltar i en større europeisk undersøkelse av sammenheng mellom Pandemrix og narkolepsi. Datainnsamling til denne studien skal etter planen være ferdig nå i midten av desember. Rapporten skal komme i februar 2012. Både finske, svenske og norske helsemyndigheter har funnet økt risiko for narkolepsi hos barn som har fått influensavaksinen Pandemrix.

— Det er alvorlig at barn og unge kan ha blitt påført narkolepsi som følge av influensavaksinen Pandemrix, sier helse- og omsorgsminister Anne-Grete Strøm-Erichsen i en pressemelding.

Hun har gitt Nasjonal kompetansetjeneste for søvnsykdommer i Helse Bergen et særskilt ansvar for å følge opp barn som har utviklet narkolepsi. Dette skal bidra til å styrke kompetansen i helsetjenesten om diagnostikk og behandling av barn med denne søvnsykdommen.

Helsedirektoratet planlegger et felles nordisk fagseminar neste år for å samle erfaringer fra håndteringen av svineinfluensaepidemien, og få en vid faglig diskusjon om de ulike problemstilingene, ikke minst vaksinespørsmålet.

Fakta Fakta Hva: En epilepsilignende sykdom i de hjernesentrene som kontrollerer den normale vekslingen mellom søvn og våken tilstand. Det er en alvorlig nevrologisk lidelse.Årsaker: Narkolepsi forekommer både som en arvelig betinget lidelse, som en følgetilstand etter andre sykdommer, og altså kanskje etter vaksinering mot svineinfluensa.Symptomer: Narkolepsi ytrer seg som anfall av en uimotståelig trang til å sove, ofte flere ganger om dagen. I typiske tilfeller faller pasienten uten varsel i søvn og våkner igjen etter 10–15 minutter. Hos en del av pasientene forekommer også anfall av katapleksi (total muskelavslapning) og søvnlammelse.Behandling: Man kjenner ingen behandling som helbreder lidelsen. Tilbøyeligheten til anfall kan motvirkes med forskjellige stimulerende medikamenter og ved å sørge for at nattesøvnen er tilstrekkelig.(Kilde: Store Norske Leksikon) Les mer